У наступным годзе спаўняецца сто гадоў з дня нараджэння Пятра Машэрава. У сувязі з гэтым хацелася б сказаць вось што. Патрыятычнае выхаванне, як нам падаецца, павінна зводзіцца да таго, каб моладзь наша (дый не толькі моладзь) ведала беларускую гісторыю і яе герояў, усведамляла, што кожны з нас павінен працягваць іх справу. Пафасна? Няхай! Але правільна па форме і змесце. Мы пісалі ўжо, што мала хто з маладзёнаў на Случчыне ведае пра Кастуся Каліноўскага. Тая ж сітуацыя і з Пятром Машэравым у Расонах. Мы апытвалі мінакоў-старшакласнікаў і ведаем, пра што кажам. Выснова якая? Для таго, каб Радзіму любіць, адных высілкаў музея мала. Патрэбна сістэмная дзейнасць усіх устаноў культуры.